ANG SULAT NI PABLO SA MGA

TAGA-ROMA
Pag-abiabi

1 Si Pablo, nga ulipon ni Jesu-Cristo, nga gintawag nga pinadala, nga ginpain sa maayong balita sang Dios,
2 (Nga ginsaad niya nga daan paagi sa iya mga manalagna sa balaan nga mga kasulatan,)
3 Nahanungud sa iya Anak si Jesu-Cristo nga aton Ginoo nga natawo sa kaliwat ni David sono sa unud;
4 Kag gintangdoan nga Anak sang Dios nga may gahum, sono sa Espiritu sang pagkabalaan, paagi sa pagkabanhaw, gikan sa mga minatay si Jesu-Cristo nga aton Ginoo;
5 Nga paagi sa iya nakabaton kami sang bugay kag pagkapinadala, nga sa katu-manan sang pagtoo sa tunga sang tanan nga pungsud, tungud sa iya Ngalan,
6 Nga sa tunga nila amo man kamo nga gintawag nga iya ni Jesu-Cristo,
7 Sa tanan nga yara sa Roma, nga mga hinigugma sang Dios, nga gintawag nga mga balaan, Ang bugay sa inyo kag paghidait nga gikan sa Dios nga aton Amay kag kay Ginoong Jesu-Cristo.

Ang Handum ni Pablo sa Pagduaw sa Roma

8 Sa nahauna nagapasalamat ako sa akon Dios paagi kay Jesu-Cristo tungud sa inyo tanan, bangud nga ang inyo pagtoo, nabantugan sa bug-os nga kalibutan.
9 Kay saksi ko ang Dios, nga akon gin-alagad sa akon espiritu sa maayong balita sang iya Anak, nga sa walay langan ginasambit ko kamo sa gihapon sa akon mga pangamuyo;
10 Nga nagapangabay, kon sa bisan ano nga bagay karon sa katapusan, nga ang akon pagpanglugayaw magmabuganaon suno sa kabobut-on sang Dios sa pagkara sa inyo,
11 Kay nagahandum ako sa pagpakigkita sa inyo, agud nga mapaambit ko sa inyo ang mga hiyas nga espirituhanon sa pagpalig-on sa inyo;
12 nga amo, nga kita paglipayon sang pagtoo sang tagsatagsa ang inyo kag akon.
13 Ako buut, mga kauturan, nga kamo makasayud nga sa masunsun naghumut ako sa pagkara sa inyo, (apang tubtub karon ginasablagan ako), agud nga may bunga ako sa inyo man, subong sa iban sang mga Gentil.
14 May utang ako sa mga Griego, kag sa mga barbaro; sa mga maalam, kag sa mga di maalam. 
15 Gani, ginahandum ko gid, ang pagwali sang maayong balita sa inyo man nga yara sa Roma.

Ang Gahum sang Maayong Balita

16 Kay wala ko ginakahuya ang maayong balita ni Cristo; ini amo ang gahum sang Dios nga sa kaluwasan sa tagsa-tagsa nga nagatoo; sa Judio sing una, kag sa Griego man.
17 Kay sa sini ginapahayag ang pagka-matarung sang Dios paagi sa pagtoo nga sa pagtoo; subong nga nasulat na, Ang matarung magakabuhi paagi sa pagtoo.

Ang Paglapas sang Tawo

18 Kay ang kasingkal sang Dios gina-pahayag gikan sa langit batok sa tanan nga pagkadi-diosnon kag pagkadi-matarung sang mga tawo, nga bangud sang ila pagkadi-matarung ginapunggan ang kamatooran;
19 Bangud nga ang makilala nahanungud sa Dios hayag sa ila; kay ginpahayag ini sang Dios sa ila.
20 Ang di-makita nga mga pagkahimpit niya, nga amo, ang iya walay katapusan nga gahum kag pagkaDios; kutub sa pagtuga sang kalibutan nahantup sing maathag sa mga butang nga nahimo, Gani wala sila sing balibad;
21 Kay bisan nakakilaa sila sa Dios, wala nila paghimayaa sia subong nga Dios, ukon nagpasalamat sa iya; kondi nanginwalay pulus sa ila mga hunahuna, kag ang ila mga buangbuang nga tagiposoon gindulman.
22 Sa ila pagpadayag nga mga maalam, nangin buangbuang sila,
23 Kag nagbaylo sang himaya sang Dios nga di-madinulunton sa kaanggid sang mga larawan sang tawo, nga madinulunton ukon mga pispis, ukon mga sapat nga apat sing tiil ukon mga sapat nga nagasaug.
24 Busa ginpatumbayaan sila sang Dios sa mga kailigbon sang ila mga tagiposoon, sa kahigkoan sa pagpakahuya sang ila mga lawas sa tunga nila;
25 Kay ginbaylo nila sa butig, ang kama-tooran sang Dios kag nagsimba kag nag-alagad sang tinuga sa baylo sang Manu-nuga, nga dalayawon sa gihapon. Kabay pa.
26 Sa sining kabangdanan ginpatum-bayaan sila sang Dios sa mga balatyagon nga makahuluya: Ang ila kababayin-an nagbaylo sang mga paggamit nga kinaugali batok sa kinaugali;
27 Kag sa amo man nga bagay ang kalalakin-an, nagabiya sang kinaugali nga mga paggamit sang mga babayi, kag nasunog sa ila kailigbon sa isa kag isa; ang mga lalaki sa mga lalaki nagabuhat sang makahuluya, kag nagabaton sa ila mga kaugalingon sang silot nga nagakaigo sa ila sayup.
28 Kag sanglit nagdumili sila sa pag-kilala sa Dios ginpatumbayaan sila sang Dios sa panghunahuna nga dunot kag sa paggawi nga di-nagakaigo;
29 Napun-an sila sang tanan nga pagka-di-matarung, pagpanghilawas, pagkama-laut, pagkamahamkonon, pagkamalain: Puno sang kahisa, pagpatay, pinuyas, limbong, kadaut; mga palakutso-kutso sila,
30 Mga malibakon, madinumuton sa Dios, matampalason, palabilabihon, hakugan, mga manugpatopato sang malaut nga mga butang; di-matinumanon sa mga ginikanan,
31 Mga walay paghangup, di-masaligan, walay gugma, tig-ahan, di-maloloy-on:
32 Bisan sila nakahibalo sang paghukom sang Dios, nga ang mga nagahimo sang amo nga mga butang takus sa kamatayon, indi lamang nagahimo sila sang amo, kondi man nagapahanugut sa nagahimo sini.

Ang Matarung nga Paghukom sang Dios

2 Busa wala ka sing balibad, o tawo, bisan sin-o ka nga nagahukom; kay sa paghukom mo sa isa, ginatagudilian mo ang imo kaugalingon; kay ikaw nga nagahukom nagahimo sang amo nga mga butang.
2 Aton nahibaloan nga ang paghukom sang Dios sono sa kamatooran batok sa mga nagahimo sang amo nga mga butang.
3 Nagaisip ka bala, o tawo, nga nagahu-kom sa mga nagahimo sang amo nga mga butang, apang ikaw nagahimo sang amo, nga makapalagyo ka sang paghukom sang Dios?
4 Ukon ginatamay mo bala ang kamanggaran sang iya pagkalolo kag pagpaumud kag pagpailub, Wala ka bala makahibalo nga ang pagkalolo sang Dios nagatuytuy sa imo sa paghinulsul?
5 Apang sa imo katig-a kag di-mahinul-sulon nga tagiposoon nagatipon ka sing kasingkal sa imo kaugalingon sa adlaw sang kasingkal kon ipahayag ang matarung nga paghukom sang Dios;
6 Kay sia magahatag sa tagsa ka tawo sono sa iya mga buhat,
7 Sa ila nga paagi sa pagpailub sa maayong mga buhat nagapangita sing himaya kag dungug kag pagkadi-madinulunton, maga-hatag sia sing kabuhi nga walay katapusan:
8 Apang sa mga mabinahinbahinon, kag wala nagatuman sang kamatooran, kondi nagatuman sang pagkadimatarung, may kasingkal kag kaalipungut,
9 May kangitngitan kag kasakit, sa tagsa ka kalag nga nagabuhat sing malaut, sa Judio sing una, kag sa Griego man
10 Apang himaya kag dungug kag pag-hidait sa tagsa-tagsa nga nagabuhat sing maayo, sa Judio sing una, kag sa Griego man;
11 Kay ang Dios walay ginapasulabi sa mga tawo.
12 Ang tanan nga nakasala sa walay kasugoan magakawala man sa walay kasugoan; kag ang tanan nga nakasala sa idalum sang kasugoan hukman paagi sa kasugoan;
13 (Kay indi ang mga nagapamati sang kasugoan amo ang matarung sa atubangan sang Dios, kondi ang mga nagatuman sang kasugoan pakamatarungon.
14 Kon ang mga Gentil nga walay kasu-goan, nagahimo sa kinaugali sang ginaki-nahanglan sang kasugoan, sila, kasugoan, sa ila kaugalingon; bisan pa sila walay kasugoan;
15 Nagapahayag sila nga ang ginakina-hanglan sang kasugoan nasulat sa ila mga tagiposoon samtang ang ila mga kaisipan man nagasaksi, sini kag ang ila mga panghunahuna magasumbung ukon ayhan magaapin sa ila)
16 Sa sadtong adlaw nga ang Dios magahukom sang mga tinago sang mga tawo paagi kay Jesu-Cristo sono sa akon maayong balita.

Ang mga Judio kag ang Kasugoan

17 Apang, kon ikaw ginatawag nga Judio, kag nagasalig sa kasugoan, kag nagpabugal sang imo kaangtanan sa Dios,
18 Kag nakakilala sang iya kabubut-on, kag nagasugot sa mga labing maayo, bangud nga natun-an ikaw gikan sa kasugoan;
19 Kag kon nagsalig nga ikaw manugtuytuy sang mga bulag, kapawa sang mga yara sa kadudulman,
20 Manugbadlong sang buangbuang, manunudlo sang kabataan, nga sa kasu-goan may dagway sang ihibalo kag kamatuoran
21 Niyan ikaw nga nagatudlo sa iban, wala ka bala nagatudlo sa imo kaugalingon. Ikaw nga nagawali nga ang tawo dili magpangawat, nagapangawat ka bala?
22 Ikaw nga nagasiling nga ang tawo dili magpanglahi nagapanglahi ka bala? Ikaw nga nagakangil-ad sa mga dios-dios, nagapangawat ka bala sa mga templo?
23 Ikaw nga nagapabugal sa kasugoan, ginapakahuy-an mo bala ang Dios paagi sa imo paglapas sang kasugoan?
24 Kay ang ngalan sang Dios ginapasipalahan bangud sa inyo, sa tunga sang mga Gentil subong sang nasulat na.
25 Ang circuncision matuod may kapuslanan, kon ikaw nagatuman sang kasugoan; apang kon ikaw nagalapas sang kasugoan, ang imo circuncision nangin di-circuncision.
26 Gani kon ang wala macircuncidar nagabantay sang mga pagsolondan sang kasugoan, indi bala ang iya dicircuncision maisip nga circuncision?
27 Niyan ang wala macircuncidar nga sa kinaugali apang nagatuman sang kasu-goan, magatagudili sa imo, nga may nasulat nga kasugoan kag circuncision apang nagalapas sang kasugoan?
28 Kay indi sia matuod nga Judio, nga amo sa guwa lamang, ukon matuod nga circuncision, nga amo sa gowa kag sa unod:
29 Sia Judio, kon sa sulod amo sia, kag ang matuod nga circuncision amo ang sa tagiposoon, ang sa espiritu, kag indi sa letra; Ang pagdayaw sa iya indi gikan sa mga tawo, kondi sa Dios.

3 Niyan ano bala ang kinalabaw sang Judio? Ukon ano bala ang kapuslanan sang circuncision?
2 Madamu sa tagsa ka bagay: Nahauna sa tanan, gintugyanan ang mga Judio sang mga pinamolong sang Dios.
3 Ano bala kon ang iban walay pagtoo? Magapakawalay pulos bala ang ila pagka-kulang sing pagtoo sang pagkatutom sang Dios?
4 Malayo ina sa Dios! Pakamatuoron ang Dios, bisan ang tagsa ka tawo butigon; subong sang nasulat na, Agud nga pakamatarungon ka sa imo mga polong, kag magdaug kon ikaw paghukman.
5 Apang kon ang aton pagka-di-matarung nagapakilala sang pagkamatarung sang Dios, ano bala ang aton isiling? Di-matarung bala ang Dios nga nagapaduaw sa aton sing kasingkal? Nagahambal ako sing tawhanon)
6 Malayo ina sa Dios! Kay niyan paano bala ang paghukom sang Dios sang kalibutan?
7 Apang kon paagi sa akon butig, ang kamatuoran sang Dios nagabugana nga sa iya himaya ngaa bala ginatagudilian pa ako subong nga makasasala?
8 Kag ngaa bala indi (paghimoon ang malaut agud mag-abut ang maayo? subong nga ginasumbong sing binutig, sang mga tawo nga kami nagasiling,) ang pagtagudili sa ila matarung.

Walay Sin-o nga Matarung

9 Niyan ano bala? Maayo pa bala kita nga mga Judio sa ila? Indi bisan sa ano nga bagay; kay ginsumbong ta na nga ang tanan nga tawo ang mga Judio kag mga Gentil sa idalum sang gahum sang sala;
10 subong sang nasulat na, Walay bisan sin-o nga matarung, wala, bisan isa;
11 Walay bisan sin-o nga nagahangup, walay bisan sin-o nga nagapangita sa Dios.
12 Sila tanan nagtalang, nangin walay pulos sila sing tingub walay bisan sin-o nga nagahimo sing maayo, bisan isa lamang.
13 Ang ila mga totunlan lulubngan; nga bukas sa ila mga dila nagagamit sila sing limbong; Ang dalit sang mga man-og yara sa idalom sang ila mga bibig;
14 Ang ila baba puno sang pagpakamalaot kag kapaitan;
15 Ang ila mga tiil madagmit sa pagpaagay sing dugo,
16 Kalaglagan kag kamusmusan yara sa ila mga banas:
17 Kag ang dalan sang paghidait wala nila makilala;
18 Walay kahadlok sa Dios sa atubangan sang ila nga mata.
19 Karon aton nahibaloan nga ang bisan ano nga ginasiling sang kasugoan, ginapamolong sa mga yara sa idalum sang kasugoan; agud nga matakpan ang tagsa ka baba, kag ang bug-os nga kalibutan masakup sa paghukom sang Dios.
20 Bangud nga paagi sa mga buhat sang Kasugoan walay unud nga pagpakamata-rungon sa atubangan niya; kay paagi sa Kasugoan naga-abut ang pagkilala sang sala.

Ang Pagkamatarung paagi sa Pagtoo

21 Apang karon luwas sa kasugoan ang pagkamatarung sang Dios napahayag, bisan ginasaksihan sang kasugoan kag sang mga manalagna;
22 Ang pagkamatarung sang Dios paagi sa pagtoo kay Jesu-Cristo sa tanan nga nagatoo; Kay walay ginkalainan:
23 Sanglit ang tanan nagpakasala, kag nawad-an sang himaya sang Dios;
24 Sila ginpakamatarung sa walay bayad paagi sa iya bugay sa pagtubus nga yara kay Cristo Jesus;
25 Nga ginpahayag sang Dios nga katumbasan paagi sa iya dugo, nga batonon sa pagtoo. Ini sa pagpakita sang pagkamatarung sang Dios, bangud sang diosnon nga pagpaumud ginpaligad, niya ang una nga mga sala;
26 Ini sa pagpamatuud, sang iya, pagka-matarung; sa karon nga dag-on nga ginapakamatarung niya, ang may pagtoo kay Jesus.
27 Niyan diin bala ang aton pagpabugal? Ginsikway ini. Sa ano bala nga kasugoan? Sa kasugoan sang mga buhat? Indi, kondi sa kasugoan sang pagtoo.
28 Kay ginaisip ta nga ang tawo ginapa-kamatarung paagi sa pagtoo luwas sa mga buhat sang kasugoan.
29 Ukon ang Dios ila lamang bala sang Judio? Indi bala Dios sang mga Gentil man? Hoo, sang mga Gentil man;
30 Sanglit ang Dios isa, kag magapakama-tarung sia sang circuncidado bangud sang ila pagtoo, kag sang dicircuncidado bangud sang ila pagtoo.
31 Niyan ginapakawalay pulus ta bala ang kasugoan paagi sa pagtoo? Malayo ina sa Dios! Hinonoo, ginpalig-on naton ang kasugoan.

Ang Huwaran nga Pinakita ni Abraham

4 Niyan ano bala ang isiling ta naha-nugud kay Abraham nga aton ginikanan, sono sa unud?
2 Kay kon si Abraham ginpa-kamatarung paagi sa mga buhat, may kabangdanan sia sa pagpabugal apang indi sa atubangan sang Dios.
3 Kay ano bala ang ginasiling sang kasulatan? Si Abraham nagtoo sa Dios, kag naisipan ini sa iya nga sa pagkamatarung.
4 Karon sa nagapangabudlay, ang balos indi ginaisip subong nga bugay, kundi subong nga sohol
5 Kag sa wala nagapangabudlay, kondi nagasalig sa nagapakamatarung sa di-diosnon, ang iya pagtoo ginaisip nga sa pagkamatarung.
6 Gani man si David nagapakabulahan sang tawo, nga ginaisipan sang Dios sing pagkamatarong sa walay mga buhat,
7 Bulahan sila nga ginpatawad ang ila mga kalautan kag ang ila mga sala gintabonan.
8 Bulahan ang tawo nga indi pag-isipan sang Ginoo sang iya .
9 Ini nga pagpakabulahan sa circuncidado lamang bala,ukon sa dicircuncidado man? Nagasiling kita nga kay Abraham ang pagtoo naisipan nga sa pagkamatarung.
10 Paano niyan ang pag-isip sini sa iya? sang sa circuncidado sia ukon sa dicircun-cidado sia? Indi sa circuncidado kondi sa dicircuncidado sia.
11 Ginbaton niya ang tanda sang circun-cision, nga pat-in sang pagkamatarung paagi sa pagtoo nga iya ginhuptan sang dicircuncidado sia: Ang katuyoan nga mangin-amay sia sang tanan nga nagatoo,bisan dicircuncidado; sila agud nga maisip sa ila ang pagkamatarung;.
12 Kag subong man amay sang circunci-sion indi lamang sa mga sa circumcision, kondi man sa mga nagaginawi sa pagtoo sang aton amay nga si Abraham nga ginhuptan niya sang dicircuncidado sia.

Ang Saad Nagakatuman Paagi sa Pagtoo

13 Ang saad, kay Abraham kag sa iya mga kaliwatan, nga manginmanunubli sila sang kalibutan, indi paagi sa kasugoan kondi paagi sa pagkamatarung sang pagtoo.
14 Kon ang mga sa kasugoan mga manu-nubli, manginwalay pulus ang pagtoo, kag manginwalay kapuslanan ang saad,
15 Kay ang kasugoan nagapanghikot sing kasingkal: apang sa walay kasugoan, wala man sing paglapas.
16 Sa sining kabangdanan ang tanan paagi sa pagtoo., agud nga ang saad mangin sono sa bugay; kag mapalig-on sa tanan niya nga kaliwatan,-indi lamang sa mga sa kasugoan, kondi man sa mga sa pagtoo ni Abraham, kay sia amay naton tanan,
17 Subong sang nasulat na, Ginhimo ko ikaw nga amay sang madamung pungsud,) - sa atubangan sang Dios, nga iya gintoo-han, nga nagahatag sing kabuhi sa mga patay, kag nagatawag sa mga butang nga indi amo subong nga daw amo sila.
18 Batok sa paglaum si Abraham nagtoo sa paglaum, sa katuyoan nga mangin-amay sia sang madamung pungsud, sono sa napamolong sa iya, Mangin-amo ini ang imo mga kaliwatan.
19 Wala magluya sa pagtoo, sang ginkabig niya ang iya kaugalingon nga lawas nga daw patay na bangud nga mga isa ka gatus ka tuig na sia, ukon sang ginkabig niya ang pagkabaw-as sang tiyan ni Sara:
20 Nahanungud sa saad sang Dios wala sia magduhaduha sing di-matinoohon; kondi nagbaskug sia sa iya pagtoo, sa ginhimaya niya ang Dios;
21 Nga nagsalig sing bug-os nga, ang Dios nga nagsaad, makasarang man sia sa paghimo.
22 Gani ang iya pagtoo gin-isip sa iya nga sa pagkamatarung.
23 Apang ang mga polong gin-isip ini sa iya, wala ginsulat tungud sa iya lamang;
24 Kondi tungud sa aton man, Ini isipon sa aton nga nagatoo sa nagbanhaw kay Jesus nga aton Ginoo;
25 Nga ginpatay tungud sa aton mga paglapas, kag ginbanhaw sa pagpakama-tarung sa aton.

Mga Bunga sang Paghimatarung

5 Busa sanglit ginpakamatarung kita paagi sa pagtoo, may paghidait kita sa Dios paagi sa aton Ginoong Jesu-Cristo,
2 Paagi sa iya man makapalapit kita paagi sa pagtoo sa sining bugay diin nagatindug kita, kag nagahimaya kita sa aton paglaum sa pag-ambit sang himaya sang Dios.
3 Indi lamang ina, kondi nagahimaya man kita sa mga pag-antus, nga nakahibalo nga ang pag-antus nagapatubas sing pagbatas;
4 Kag ang pagbatas, sing panagibuut; kag ang panagibuut sing paglaum.
5 Kag ang paglaum wala nagapakahuya sa aton bangud nga ang gugma sang Dios napasagahay sa aton mga tagiposoon paagi sa Espiritu Santo nga ginhatag sa aton.
6 Sang mga maluya pa kita, si Cristo napatay sa nagakaigo nga panag-on tungud sa mga di diosnon.
7 Kay halus nga may manginmatay: tungud sa matarung nga tawo-kay ayhan tungud sa maayong tawo may mangahas bisan sa pagpanginmatay.
8 Apang ang Dios nagapakilala sang iya kaugalingon nga gugma sa aton, nga sang, mga makasasala pa kita, si Cristo napatay tungud sa aton.
9 Busa, sanglit karon ginpakamatarung kita paagi sa iya dugo, labi pa nga maluwas kita sa kasingkal sang Dios paagi sa iya.
10 Kay kon, sang mga kaaway pa, kita ginpasag-uli kita sa Dios paagi sa kama-tayon sang iya Anak, labi pa, karon nga ginpasag-uli kita, nga maluwas paagi sa iya kabuhi.
11 Indi lamang ina, kondi kita man nagahimaya sa Dios paagi sa aton Ginoong Jesu-Cristo, nga paagi sa iya nabaton ta karon ang pagpasag-uli.

Si Adam kag si Cristo

12 Busa, subong nga paagi sa isa ka tawo nagsulud ang sala sa kalibutan, kag paagi sa sala ang kamatayon; kag gani ang kamatayon naglaton sa tanan nga tawo, kay ang tanan nakasala.
13 Sa wala pa mahatag ang kasugoan ang sala yari sa kalibutan; apang ang sala indi maisip kon walay kasugoan.
14 Walay sapayan ang kamatayon naghari kutub kay Adam tubtub kay Moises, bisan sa mga wala makasala sa kaangay sang paglapas ni Adam nga amo ang dagway sang isa nga magaabut.
15 Apang, ang bunayag nga dolot tuhay sa paglapas. Kay kon paagi sa paglapas sang isa napatay ang madamu, labi pa ang bugay sang Dios, kag ang bunayag nga dolot sa bugay sinang isa ka tawo, nga si Jesu-Cristo, nagbugana sa madamu.
16 Kag ang bunayag nga dolot tuhay sa bunga sang sala, sinang isa ka tawo: Kay ang paghukom nga nagaabut tungud sa isa ka paglapas nagdala sing katagudilian, apang ang bunayag nga dolot nga nagaabut tungud sa madamung paglapas nagadala sing pagpakamatarung.
17 Kon bangud sa paglapas sang isa naghari ang kamatayon paagi sinang isa ka tawo; labi pa ang mga nagabaton sang kabugana sang bugay kag sang bunayag nga dolot sang pagkamatarung magahari sa kabuhi paagi sa isa, nga si Jesu-Cristo.
18 Niyan subong nga tungud sa pagla-pas sang isa ka tawo nag-abut ang pag-hukom-kag katagudilian; sa tanan nga tawo gani sa buhat nga sa pagkamatarung sang isa ka tawo nagaabut ang pagpakamatarung kag kabuhi sa tanan nga tawo.
19 Kay subong nga paagi sa pagkadima-sinulondon sang isa ka tawo ang madamu ginpakamakasasala, subong man paagi sa pagkamasinolondon sang isa ang madamo pakamatarungon.
20 Ang kasugoan nag-abut man, agud nga magbugana, ang paglapas apang diin ang sala nagbugana, ang bugay nagbugana sing labi pa:
21 Agud nga subong nga naghari ang sala sa kamatayon, amo man maghari ang bugay paagi sa pagkamatarung nga sa kabuhi nga walay katapusan paagi kay Jesu-Cristo nga aton Ginoo.

Patay sa Sala

6 Niyan ano bala ang aton isiling? Magapadayon bala kita sa sala, agud nga ang bugay magbugana?
2 Malayo ina sa Dios kita, nga napatay sa sala, paano bala ang pagkabuhi pa naton sa sini?
3 Wala bala kamo makahibalo, nga tanan kita nga gintugmawan kay Cristo Jesus gintugmawan sa iya kamatayon?
4 Busa ginlubong kita upod sa iya paagi sa bautiso sa kamatayon; agud nga subong si Cristo ginbanhaw paagi sa himaya sang Amay, amo man kita magginawi sa bag-ong pagkabuhi
5 Kay kon nahiusa kita sa iya sa kaanggid sang iya kamatayon, kita gid mahiusa sa iya sa kaanggid sang iya pagkabanhaw:
6 Nakahibalo kita, nga ang aton daan nga tawo ginlansang sa cruz kaupud niya, agud nga ang lawas nga makasasala malaglag, kag indi nakita magpaulipon sa sala.
7 Kay ang napatay nahilway sa sala.
8 Apang kon napatay kita kaupud ni Cristo, nagatoo kita nga magakabuhi man kita kaupud niya:
9 Kay nakahibalo kita nga si Cristo nga nabanhaw gikan sa mga minatay indi na gid mapatay liwat; ang kamatayon wala na sing kagamhanan sa iya.
10 Ang kamatayon nga ginkamatay niya, ginkamatay niya sa sala sing makaisa; apang ang kabuhi nga iya ginakabuhi ginakabuhi niya sa Dios.
11 Gani man kabiga ninyo ang inyo kaugalingon nga patay sa sala, apang buhi sa Dios sa kay Cristo Jesus nga aton Ginoo.
12 Busa di ninyo pagpahari-a ang sala sa inyo mga lawas nga mamalatyon, sa pagtuman sang mga kailigbon.
13 Dili ninyo itugyan ang inyo mga bahin sa sala subong nga galamiton sang pagkadimatarung; kondi itugyan ang inyo kaugalingon sa Dios, subong nga buhi gikan sa mga patay, kag ang inyo mga bahin subong nga mga galamiton sang katarungan sa Dios.
14 Kay ang sala manginwalay kagamhanan sa inyo: sanglit indi kamo sa idalum sang kasugoan, kondi sa idalum sang bugay.

Mga Ulipon sang Pagkamatarung

15 Ano niyan? Magapakasala bala kita, bangud nga indi kita sa idalum sang kasugoan, kondi sa idalum sang bugay? Malayo ina sa Dios.
16 Wala bala kamo makahibalo, nga kon nagatugyan kamo sang inyo kaugalingon sa bisan kay sin-o subong nga mga ulipon nga matinumanon, mga ulipon kamo sang inyo ginatuman, ukon sang sala nga nagadala sa kamatayon, ukon sang pag-kamatinumanon nga nagadala sa pagkamatarung?
17 Apang salamat sa Dios, nga bisan kamo mga ulipon anay sang sala, nanginmatinu-manon kamo gikan sa tagiposoon sa sadtong huwaran sang pagtolon-an nga gintugyan sa inyo,
18 Kag sang nahilway kamo sa sala, nangin-ulipon kamo sang pagkamatarung.
19 Nagahambal ako subong nga tawo bangud sang kinaugali ninyo nga mga kaluyahon. Kay subong nga gintugyan ninyo anay ang inyo mga bahin sa kahigkoan kag sa daku kag daku pa nga kalautan; gani karon itugyan ninyo ang inyo mga bahin sa pagkamatarung nga sa pagkabalaan.
20 Sang mga ulipon kamo sang sala, hilway kamo nahanungud sa pagkamatarung.
21 Apang niyan ano bala nga bunga ang inyo naagum sadtong mga butang nga inyo karon ginakahuya? Ang katapusan sadtong mga butang amo ang kamatayon.
22 Apang karon nga nahilway kamo sa sala, kag nangin-ulipon sang Dios, may bunga kamo nga sa pagkabalaan, kag ang katapusan sini kabuhi nga walay katapusan.
23 Kay ang bayad sang sala kamatayon; apang ang bunayag nga dolot sang Dios kabuhi nga walay katapusan kay Cristo Jesus nga aton Ginoo.

Paanggid gikan sa Kasal

7 Wala bala kamo makahibalo, mga kauturan - (kay nagahambal ako sa mga nakahibalo sang kasugoan) - nga ang kasugoan may kagamhanan sa tawo sa nagakabuhi lamang sia?
2 Sa amo ang babayi nga nakasal nahigot sang kasugoan sa iya bana samtang nga buhi sia; apang kon mapatay ang bana, mahilway sia sa kasugoan nahanungud sa bana.
3 Gani, kon sia nagapangabuhi, upud sa iban nga lalaki samtang buhi ang iya bana tawgon sia nga makihilahion: Apang kon mapatay ang bana, mahilway sia sa sinang kasugoan; kag indi sia makihilahion, kon pangasaw-on sia sang iban nga lalaki.
4 Subong man, mga kauturan ko, kamo napatay sa kasugoan paagi sa lawas ni Cristo; agud nga mangin-iya kamo, sia nga nabanhaw, agud nga makapamunga kita nga sa Dios.
5 Sang nagakabuhi kita sa unud, ang makasasala nga mga balatyagon, nga ginpainit sang kasugoan, nagpanghikot sa aton nga mga bahin sa pagpamunga nga sa kamatayon.
6 Apang karon nahilway kita sa kasugoan, nga patay sa sadtong naghigot sa aton, agud nga nagaalagad kita sa bag-ong sang Espiritu, kag indi sa daan nga nasulat nga kasugoan.

Sala nga Nagapuyo sa Sulud

7 Niyan ano bala ang aton isiling? Sala bala ang kasugoan? Malayo ina sa Dios. Apang, wala ako kuntani makadala sing sala, kon indi tungud sa kasugoan: Wala ako kuntani makakilala sang paghamkon, kon ang kasugoan wala magsiling, Dili ka maghamkon.
8 Apang ang sala, sang nakakita sing kahigayonan sa sugo, nagpanghikot sa akon sang tanan nga bagay sang pagham-kon. Sa walay kasugoan ang sala patay.
9 Nagkabuhi ako sang una nga walay kasugoan: apang sang pag-abut sang sogo, nabuhi ang sala, kag ako napatay.
10 Ang amo nga sogo, nga nagsaad sing kabuhi, nanginkamatayon sa akon.
11 Kay ang sala, sang nakakita sing kahigayonan sa sogo, naglimbong sa akon, kag paagi sini ginpatay ako.
12 Gani ang kasugoan balaan, kag ang sogo balaan, kag matarung kag maayo.
13 Niyan nanginkamatayon bala sa akon ang maayo? Malayo ina sa Dios. Amo yadto ang sala, nga nagapanghikot sing kamatayon sa akon paagi sinang maayo; agud nga ang sala mapakita nga sala kag paagi sa sogo manginlakas nga sala.
14 Aton nahibaloan nga ang kasugoan espirituhanon, apang ako lawasnon, nga ginbaligya sa idalum sang sala.
15 Ang akon ginabuhat wala ko mahangpi: Kay wala’ko ginahimo ang luyag ko, apang ginahimo ko ang butang gid nga ginadum-tan ko.
16 Karon kon ginahimo ko ang indi ko luyag, nagasugut ako nga ang kasugoan maayo.
17 Gani niyan indi na ako ang nagahimo sini kondi ang sala nga nagapuyo sa akon.
18 Kay nakahibalo ako nga sa akon (kon sayoron, sa akon unud,) walay nagapuyo nga maayo: Ang pagbuut sing maayo yari sa akon apang indi ako makahimo sini.
19 Kay ang maayo nga luyag ko wala ko ginahimo; apang ang malaut nga indi ko luyag amo ang ginahimo ko.
20 Karon kon ang indi ko luyag ginahimo ko, indi na ako ang nagahimo sini kondi ang sala nga nagapuyo sa akon.
21 Gani nasapwan ko nga ini kasugoan,nga kon, luyag ko maghimo sing maayo ang malaut malapit gid.
22 Kay nagakalipay ako sa kasugoan sang Dios sa akon nasulud gid nga kaugalingon;
23 Apang nakita ko ang tuhay nga kasu-goan sa akon mga bahin, nga nagapakig-away batok sa kasugoan sang akon huna-huna, kag nagadala sa akon sa kabihagan sa kasugoan sang sala nga yari sa akon mga bahin.
24 Kailo ako nga tawo! Sin-o bala ang magaluwas sa akon sa sining lawas sang kamatayon?
25 Nagapasalamat ako sa Dios paagi kay Jesu-Cristo nga aton Ginoo. Gani niyan, ako gid sa hunahuna na alagad sa kasugoan sang Dios, apang sa unud nagaalagad ako sa kasugoan sang sala.

Kabuhi sa Espiritu

8 Busa wala na karon sing katagudilian sa mga yara kay Cristo Jesus, nga wala nagakabuhi suno sa unud, kondi suno sa Espiritu.
2 Kay ang kasugoan sang Espiritu sang kabuhi kay Cristo Jesus naghilway sa akon sa kasugoan sang sala kag kamatayon.
3 Kay ang indi mahimo sang kasugoan nga maluya bangud sa unud, nahimo sang Dios sa pagpadala sang iya kaugalingon nga Anak sa kaanggid sang unud nga makasasala kag tungud sa sala, nagtagudili sia sang sala sa unud:
4 Agud nga ang ginakinahanglan sang kasugoan matuman sa aton, nga nagaka-buhi indi sono sa unud, kondi sono sa Espiritu.
5 Kay ang mga nagakabuhi sono sa unud nagahimulat sang mga butang sang unud; apang ang mga nagakabuhi sono sa Espiritu nagahimulat sang mga butang sang Espiritu.
6 Kay ang panghunahuna sono sa unud kamatayon; apang ang paghunahuna sono sa Espiritu kabuhi kag paghidait.
7 Kay ang paghunahuna sono sa unud batok sa Dios: wala ini sia nagapasakup sa kasugoan sang Dios, indi gid sarang makapasakup.
8 kag ang mga sa unud indi makapaha-muut sa Dios.
9 Apang kamo wala sa unud, kondi sa Espiritu, kon matuud nga ang Espiritu sang Dios nagapuyo sa inyo. Ang bisan sin-o nga walay Espiritu ni Cristo, indi iya sia.
10 Apang kon si Cristo yara sa inyo, bisan ang inyo mga lawas patay bangud sang sala; ang inyo mga espiritu buhi bangud sang pagkamatarung.
11 Kon ang Espiritu sang nagbanhaw kay Jesus nagapuyo sa inyo, ang nagbanhaw kay Cristo Jesus magahatag sing kabuhi man sa inyo mga lawas nga mamalatyon paagi sa iya Espiritu nga nagapuyo sa inyo.

Mga Masigkamanunubli kay Cristo

12 Gani niyan, mga kauturan, mga mangungutang kita, indi sa unud, sa pagkabuhi sono sa unud.
13 kay kon nagakabuhi kamo sono sa unud, kamo mapatay, apang kon paagi sa Espiritu ginapakamatay ninyo ang mga buhat sang lawas, magakabuhi kamo.
14 Kay ang tanan nga ginatuytuyan sang Espritu sang Dios, mga anak sang Dios.
15 Kay wala kamo makabaton sang espi-ritu sang kahiolipnan nga sa kahadluk liwat; kondi nakabaton kamo sang espirtiu sang pagkaanak, Kon nagatuaw kita, Abba, Amay.
16 Ang Espiritu gid nagasaksi upud sa aton espiritu, nga mga anak kita sang Dios,
17 kag kon mga anak, niyan mga manu-nubli, mga manunubli sang Dios, kag mga masigkamanunubli ni Cristo; kon matuud nga nagaantus kita kaupud niya agud nga paghimayaon man kita kaupud niya.

Ang Paghandum sa Himaya nga Palaabuton

18 Ginakabig ko nga ang mga pag-antus sa karon nga tion indi takus nga ikapaanggid sa himaya nga ipahayag sa aton.
19 Kay ang hanoot nga pagpaabut sang tinuga nagahulat sang pagpahayag sang mga anak sang Dios.
20 Kay ang tinuga nasakup sa kaluyahon indi sa iya kaugalingon nga kabubut-on, kondi sa kabubut-on sadtong nagsakup sa iya sa paglaum.
21 Bangud nga ang tinuga gid hilwayon sa kahiohpnan sang pagkamadinulunton kag makaagum sang mahimayaon nga kahilwayan sang mga anak sang Dios.
22 Aton nahibaloan nga ang bug-os nga tinuga nagaugayong sa kasakit sing tingub tubtub karon.
23 Kag indi lamang ang tinuga, kondi kita man, nga may nahaunang mga bunga sang Espiritu, nagaugayong sa sulud naton, nga nagahulat sang pagkainanak, nga amo, ang pagtubus sang aton mga lawas.
24 Kay sa sining paglaum naluwas kita; Karon ang paglaum nga makita indi paglaum: Kay sin-o bala, ang nagalaum sang iya makita?
25 Apang kon nagalaum kita sa wala naton makita, ginahulat ta ini nga may pagpailub.

Labi pa sa mga Mandadaug

26 Sa amo nga bagay ang Espiritu nagabulig sa aton kaluyahon: kay indi kita makahibalo magpangamuyo sing naga-kaigo: apang ang Espiritu gid nagapatunga tungud sa aton nga nagapakilooy nga may mga pag-ugayong nga di-mamitlang.
27 Kag ang nagausisa sang mga tagipo-soon nakahibalo kon ano ang hunahuna sang Espritu, bangud nga nagapatunga nga nagapakilooy sia tungud sa mga balaan sono sa kabubut-on sang Dios.
28 Nahibaloan naton nga sa tagsa ka butang ang Dios nagapanghikot nga sa ikaayo upud sa mga nagahigugma sa iya, ang mga ginatawag sono sa iya tinutuyo.
29 Kay ang ginkilala niya nga daan, gintangdoan man niya nga daan nga manginsono sa larawan sang iya Anak, agud nga manginpanganay sia sa mada-mung mga kauturan.
30 Kag ang iya gintangdoan nga daan gintawag man niya, kag ang gintawag niya ginpakamatarung man niya; kag ang ginpakamatarung niya ginhimaya man niya.
31 Niyan ano bala ang aton isiling sa sini? Kon ang Dios apin sa aton, sin-o bala ang batok sa aton?
32 Sia nga wala magpaiway sang iya kaugalingon nga Anak kondi nagtugyan sa iya tungud sa aton tanan, paano bala nga indi sia maghatag sing bunayag sa aton man sang tanan nga butang kaupud niya?
33 Sin-o bala ang makasumbung batok sa mga pinili sang Dios? Ang Dios amo ang nagapakamatarung.
34 Sin-o bala ang nagatagudili? Si Cristo Jesus amo ang napatay, hoo ang ginbanhaw, nga yara sa too sang Dios, nga nagapatunga nga nagapakilooy man tungud sa aton.
35 Sin-o bala ang magapahamulag sa aton sa gugma ni Cristo? Ang kangitngitan bala, ukon kasakit, ukon paghingabut, ukon tiggulutum, ukon kahubo, ukon katalagman, ukon espada?
36 Subong sang nasulat, Tungud sa imo ginapamatay kami sa bug-os nga adlaw; naisipan kami subong sang mga carnero nga ilihawon.
37 Wala, sa tanan sining butang labi pa kita sa mga mandadaug paagi sa iya nga naghigugma sa aton.
38 Kay gintatupangud ko, nga bisan ang kamatayon, ukon kabuhi, ukon, mga manugtunda, ukon mga punoan, ukon mga butang nga sa karon, ukon mga butang nga palaabuton, ukon mga gahum,
39 Ukon kataasan, ukon kadadalman, ukon bisan ano nga iban nga tinuga, indi sarang makapahamulag sa aton sa gugma sang Dios, nga yara kay Cristo Jesus nga aton Ginoo.

Ang Israel Ginpili sang Dios

9 Nagasiling ako sang kamatooran kay Cristo, wala ako nagabutig; ang akon kaisipan nagasaksi sa akon sa Espiritu Santo,
2 Nga may daku ako nga kabug-atan kag padayon nga kasubo sa akon tagiposoon.
3 Kay makahandum ako nga ako gid manginpinakamalaut kag ginpabulag kay Cristo tungud sa akon mga kauturan, nga akon mga kasimanwa suno sa kaliwat.
4 Sila mga Israelnon, kag ila ang pagkaanak ang himaya, ang mga katipan, ang paghatag sang kasugoan, ang panimbahon, sa Dios, kag ang mga saad;
5 Naigo sa ila ang mga patriarca, kag sa ila kaliwat, sono sa unud, amo ang Cristo. Ang Dios nga labaw sa tanan, dalayawon gihapon. Kabay pa.
6 Apang indi nga ang polong sang Dios daw nanginwalay pulus. Kay indi tanan nga nagikan kay Israel mga taga-Israel,
7 Kag indi sila tanan mga anak ni Abraham bangud nga kaliwatan sila niya; apang Paagi kay Isaac tawgon ang imo mga kaliwatan.
8 Kon sayoron indi ang mga anak sang unud ang mga anak sang Dios, kondi ang mga anak sang saad ginaisip subong nga mga kaliwatan.
9 Kay amo ini ang pulong sang saad, Sa sining panag-on ako magakari kag si Sara magaanak sing lalaki.
10 Kag indi lamang ina, kondi si Rebeca man sang nagpanamkon tungud kay Isaac nga aton amay,
11 Bisan wala pa sila matawo kag wala nakahimo sing maayo ukon malain, agud nga ang tinutuyo sang Dios sono sa pagpili magpadayon, indi bangud sang mga buhat kondi bangud sang iya pagtawag,
12 Ginsiling sa iya, Ang magulang maga-alagad sa manghud.
13 Subong sang nasulat na, Ginhigugma ko si Jacob, apang gindumtan ko si Esau.
14 Niyan ano bala ang isiling ta? May pagkadimatarung bala sa Dios? Malayo ina sa Dios!
15 Kay nagsiling sia kay Moises, Maga-kalooy ako sa kalooyan ko, kag magakaawa ako sa kaawaan ko.
16 Gani indi sa pagbuut ukon pagpani-kasug sang tawo, kondi sa kalooy sang Dios.
17 Kay ang kasulatan nagasiling kay Faraon, Sa sini gid nga katuyoan ginbangon ko ikaw, agud nga sa imo mapakita ko ang akon gahum nga ang akon ngalan mapa-lapnag sa bug-os nga duta.
18 Gani nagakalooy ang Dios sa buut niya kalooyan, kag sa buut niya patig-ahon ginapatig-a niya ang tagiposoon.
19 Niyan magasiling ka sa akon, Ngaa bala nga nagapangita pa sia sing sayop? Kay si sin-o bala ang makasumpung sang iya kabubut-on?
20 Apang, 0 tawo, sin-o ka bala nga nagasabat batok sa Dios? Magasiling bala ang gindihon sa nagdihon sa iya, Ngaa bala nga ginhimo mo ako sing subong?
21 Wala bala sing gahum sa lunang ang maninihon, sa paghimo gikan sa amo nga linamas sing isa ka suludlan nga sa katahum kag sing isa nga sa manubo nga paggamit?
22 Ano bala kon ang Dios, nga buut magpakita sang iya kasingkal kag mag-pakilala sang iya gahum, nagbatas sing dakung pagpailub sing mga suludlan sang kasingkal nga takus sa kalaglagan.
23 Agud nga mapakilala niya ang kamanggaran sang iya himaya sa mga suludlan sang kalooy, nga gin-aman niya nga daan nga sa himaya,
24 Bisan kita nga iya gintawag, indi gikan sa mga Judio lamang kondi sa mga Gentil man?
25 Subong gid sang ginasiling sa Oseas, Tawgon ko nga akon katawohan ang indi ko anay katawohan, kag nga akon hinigugma ang indi ko anay hinigugma.
26 Kag mahanabu sa du-og diin ginsiling sa ila, ‘Indi kamo akon katawohan,’ didto tawgon sila nga ‘mga anak sang Dios nga buhi.’
27 Kag si Isaias nagasinggit naha-nungud sa Israel: “Bisan ang kadamuon sang mga anak sang Israel subong sang balas sa dagat, ang nabilin sa ila lamang amo ang luwason;
28 Kay sia magatuman sang iya polong sa duta nga may kaid-id kag pagdali: Bangud kay madali nga buluhaton ang himoon sang Ginoo sa duta.”
29 Kag subong sang ginsiling ni Isaias, Kon ang Ginoo sang mgakasolda-dosan wala makabilin sa aton sing kaliwat, nanginsubong kita kuntani sa Sodoma kag nangin kaangay sa Gomorra.

Ang Pagkamatarung nga Napasad sa Pagtoo

30 Niyan ano bala ang isiling ta? Ngaa ang mga Gentil nga wala magsonod sang pagkamatarung nakadangat sini, nga ano, ang pagkamatarung nga paagi sa pagtoo;
31 Apang ang Israel nga nagasonod sang kasugoan sang pagkamatarung wala makadangat sa pagtuman sinang kasugoan.
32 Ngaa bala? Bangud nga wala nila pagpangitaa ini paagi sa pagtoo, kondi nga daw ini sa mga buhat sang kasugoan. Nasandad sila sa bato nga kasandaran,
33 Subong sang nasulat na, Yari karon nagabutang ako sa Sion sing bato nga kasandaran sang nga tawo, isa ka igang nga magapukan sa ila;kag ang nagatoo sa iya indi pagpakahuy-an.

10 Mga kauturan, ang handum sang akon tagiposoon kag ang akon panga-muyo sa Dios tungud sa Israel amo nga maluwas sila.
2 Nagasaksi ako sa ila nga may kakugi sila tungud sa Dios, apang indi sono sa ihibalo.
3 Kay, sa wala nila mahibaloi ang pagkamatarung gikan sa Dios, kag sa pagatinguha sa pagtukud sang ila pag-kamatarung wala sila magpasakup sa pagkamatarung sang Dios.
4 Kay si Cristo amo ang katapusan sang kasugoan, agud nga mapakamatarung ang tagsatagsa nga may pagtoo.
5 Si Moises nagalaragway nga ang tawo nga nagahimo sang pagkamatarung nga sono sa kasugoan magakabuhi paagi sini.
6 Apang ang pagkamatarung nga sono sa pagtoo nagasiling,Dili ka magsiling sa imo tagiposoon, “Sin-o bala ang magasaka sa langit?” (kon sayoron, sa pagpapanaug kay Cristo:)
7 Ukon, sin-o bala ang magapanaug sa kadadalman? (kon sayoron, sa pagpasaka kay Cristo gikan sa mga patay).
8 Apang ano bala ang ginasiling sini? Malapit sa imo ang polong, sa imo baba kag sa imo tagiposoon (kon sayoron, ang polong sang pagtoo nga aton ginawali);
9 Bangud nga, kon itu-ad mo sang imo baba nga si Jesus Ginoo kag magtoo sa imo tagiposoon nga ang Dios nagbanhaw sa iya, maluwas ka.
10 Kay sa tagiposoon ang tawo nagatoo nga sa pagkamatarung, kag sa baba ang pagtu-ad ginahimo nga sa kaluwasan.
11 Ang kasulatan nagasiling, Ang bisan sin-o nga nagatoo sa iya indi pagpakahuy-an.
12 Kay walay ginkalainan sa Judio kag Griego; kay ang amo nga Ginoo man Ginoo sang tanan kag maalwan sa tanan nga nagapanawag sa iya.
13 Kay, ang bisan sin-o nga magtawag sa ngalan sang Ginoo maluwas.
14 Apang paano bala ang pagpanawag nila sa iya nga wala nila matoohi? Kag paano bala ang pagtoo nila sa iya nga wala nila mabatii? Kag paano bala ang pagkabati nila kon walay manugwali?
15 Kag paano bala ang pagwali nila kon indi sila pag-ipadala? Subong sang nasulat na, daw ano katahum sang mga tiil sang nagabantala sang maayong balita sang paghidait kag mga maayo nga butang.
16 Apang indi ang tanan sa ila nagtuman sang maayong balita; kay si Isaias nagasiling Ginoo, sin-o bala ang nagtoo sang amon ginbalita?
17 Gani ang pagtoo nagaabut gikan sa ginapamatian, kag ang ginapamatian paagi sa polong sang Dios.
18 Apang nagapamangkot ako, wala bala sila makabati? Hoo sa pagkamatuud; kay ang ila tingug naglapnag sa bug-os nga duta,kag ang ila mga polong tubtub sa mga ukbung sang kalibutan.
19 Sa liwat nagapamangkot ako, wala bala makahangup ang Israel? Sa nahauna si Moises nagasiling, Papaimonon ko kamo sa sinang indi pungsud sa pungsud nga nawad-an sing painoino paakigon ko kamo.
20 Niyan si Isaias masidla gid sa pagsiling, Nakita ako sang mga wala magpangita sa akon,nangindayag ako sa mga wala magpamangkot nahanungud sa akon.
21 Apang nahanungud sa Israel nagasiling sia, Sa bug-os nga adlaw gin-untay ko ang akon mga kamut sa katawohan nga dimatinumanon kag malalison.

Ang Nabilin sang Isarael

11 Niyan nagapamangkot ako, ginsikway bala sang Dios ang iya katawohan? Malayo ina sa Dios! Ako akon Israelnon, kaliwat ni Abraham, sa kabikahan ni Benjamin.
2 Ang Dios wala magsikway sang iya katawohan nga iya nakilala nga daan. Wala bala ninyo mahibal-i ang ginasiling sang kasulatan nahanungud kay Elias, kon paano nga nagapanumbung sia sa Dios batok sa Israel?
3 Ginoo, ginpatay nila ang imo mga manalagna, ginwagwag nila ang imo mga halaran, kag nabilin ako nga isa lamang, kag ginatinguha nila ang akon kabuhi.
4 Apang ano bala ang sabat sang Dios sa iya? May ginbilin ako nga sa akon nga pito ka libo ka tawo nga wala magpilo sang tuhud sa larawan ni Baal.
5 Gani man sa karon nga tion may nabilin suno sa pagpili sang bugay.
6 Apang kon paagi sa bugay, niyan indi na sa mga buhat: sa iban nga bagay ini indi na bugay. 
Apang kon paagi sa buhat, niyan indi na sa bugay: sa iban nga bagay ang buhat indi na buhat. Kay si sin-o bala ang makasumpung sang iya kabubut-on?
20 Apang, 0 tawo, sin-o ka bala nga nagasabat batok sa Dios? Magasiling bala ang gindihon sa nagdihon sa iya, Ngaa bala nga ginhimo mo ako sing subong?
21 Wala bala sing gahum sa lunang ang maninihon, sa paghimo gikan sa amo nga linamas sing isa ka suludlan nga sa katahum kag sing isa nga sa manubo nga paggamit?
22 Ano bala kon ang Dios, nga buut magpakita sang iya kasingkal kag mag-pakitala sang iya gahum, nagbatas sing dakung pagpailub sing mga suludlan sang kasingkal nga takus sa kalaglagan.
23 Agud nga mapakilala niya ang kamanggaran sang iya himaya sa mga suludlan sang katooy, nga gin-aman niya nga daan nga sa himaya,
24 Bisan kita nga iya gintawag, indi gikan sa mga Judio lamang kondi sa mga Gentil man?
25 SiLibong gid sang ginasiling sa Oseas, Tawgon ko nga akon katawohan ang indi ko anay katawohan, kag nga akon hinigugma ang indi ko anay hinigugma.
26 Kag mahanabu sa du -og diin ginsiling sa ila, ‘Indi kamo akon katawohan,’ didto tawgon sila nga’mga anak sang Dios nga buhi.’
27 Kag si Isaias nagasinggit naha-nungud sa Israel: “Bisan ang kadamuon sang mga anak sang Israel subong sang balas sa dagat, ang nabilin sa ila lamang amo ang luwason;
28 Kay sia magatuman sang iya polong sa duta nga may kaid-id kag pagdali: Bangud kay madali nga buluhaton ang himoon sang Ginoo sa duta.”
29 Kag subong sang nagsiling ni Isaias, Kon ang Ginoo sang mga kasoldadosan wala makabilin sa aton sing kaliwat, nanginsubong kita kuntani sa Sodoma kag nanginkaangay sa Gomorra. Ang Pagkamatarung nga Napasad sa Pagtoo
30 Niyan ano bala ang isiting ta? Nga ang mga Gentil nga wala magsonod sang pagkamatarung nakadangat sini, nga amo, ang pagkamatarung nga paagi sa pagtoo,
31 Apang ang Israel nga nagasonod sang kasogoan sang pagkamatarung wala makadangat sa pagtuman sinang kasogoan.
32 Ngaa bala? Bangud nga wala nila pagpangitaa ini paagi sa pagtoo, kondi nga daw napasad ini sa mga buhat. Nasandad sila sa bato nga kasandaran,
33 Subong sang nasulat na, Yari karon nagabutang ako sa Sion sing bato nga kasandaran sang nga tawo, isa ka igang nga magapukan sa ila; kag ang nagatoo sa iya indi pagpakahuy-an.
7 Niyan ano bala? Ang ginpangita sang Israel wala niya maagum. Ang pinili nakaagum sini, apang ang nabilin ginbulag,
8 Sono sa nasulat na, Ang Dios naghatag sa ila sing espiritu sang pagkadimabinatyagon, mga mata nga indi makakita kag mga dulunggan nga indi makabati, tubtub sini gid nga adlaw.
9 Kag si David nagasiling, Pabaya-i ang ila piesta nga manginsiod kag tiglapak, kasandaran kag tumbas sa ila;
10 Pabaya-i nga magdulum ang ila mga mata agud nga indi sila makakita, kag magsioktot sa gihapon ang ila mga likod.”

Ang Kaluwasan sang mga Gentil

11 Gani nagapamangkot ako, nasandad bala sila agud nga mapukan? Malayo ina sa Dios! Apang paagi sa ila pagkapukan nag-abut ang kaluwasan sa mga Gentil, sa pagpaimon sang Israel.
12 Karon kon ang ila pagkapukan amo ang kamanggaran sang kalibutan, kag kon ang kadulaan nila kamanggaran sang mga Gentil, daw ano pa gid ang bug-os nila nga pagpasakup!
13 Karon nagahambal ako sa inyo nga mga Gentil. Niyan sanglit ako pinadala sa mga Gentil, ginpakadaku ko ang akon pagpangabudlay,
14 Agud nga mapaimon ko ang mga masigka Judio ko, kag sa amo maluwas ang iban sa ila.
15 Kay kon ang pagsikway sa ila amo ang pagpasag-uli sang kalibutan, mangin-ano bala ang pagbaton sa ila kondi kabuhi gikan sa mga patay?
16 Kon ang nahaunang bahin sang linamas balaan, amo man ang kabilogan, kag kon ang gamut balaan, amo man ang mga sanga.
17 Apang kon ang iban sang mga sanga ginbanggi, kag ikaw, talonon nga olivo, ginsugpon sa tal-us nila sa pag-ambit sang kabuganaan sang olivo,
18 Dili ka magpabugal sa mga sanga. Kon magpabugal ka, dumduma nga indi ikaw ang nagasakdag sang gamut, kondi ang gamut nagasakdag sa imo.
19 Magasiling ka, “Ang mga sanga ginbanggi agud nga ako masumpay.”
20 Matuud ina. Bangud sang ila pagka-dimatinoohon ginbanggi sila, apang ikaw nagatindug sing malig-on paagi lamang sa imo pagtoo. Gani dili ka magmatinaas-taason, kondi magmahinadlukon.
21 Kay kon ang Dios wala magpaiway sa mga sanga nga unay, indi man sia magpaiway sa imo.
22 Niyan tan-awa ang pagkaayo kag ang pagkaid-id sang Dios; pagkaid-id sa mga nagkapukan, apang sa imo, ang pagkaayo sang Dios, kon magpadayon ka sa iya pagkaayo; kay kon indi ikaw man tapson.
23 Kag bisan ang iban, kon indi sila magpadayon sa ila pagkadimatinoohon, isumpay, kay ang Dios may gahum sa pagsumpay liwat sa ila.
24 Kay kon ikaw gin-utud nga sa kinau-gali gikan sa olivo nga talonon, kag ginsumpay, batok sa kinaugali, sa maayong olivo, daw ano pa gid ini sila nga kinaugali nga mga sanga nga isumpay sa ila kaugalingon nga olivo.

Ang Pagpahauli sang Israel

25 Buot ko, mga kauturan, nga inyo mahibaloan ining tinago, basi kon mag-pakaalam kamo sa inyo kaugalingon nga hunahuna: ang pagpatig-a nag-abut sa bahin sang Israel tubtub ang kabug-osan sang mga Gentil makasulud,
26 Kag gani ang bug-os nga Israel maluwas; subong sang nasulat na, “Magagikan sa Sion ang Manluluwas, siya magapahilayo kay Jacob sa pagkadi-diosnon
27 Kag ini amo ang akon katipan sa ila kon kuhaon ko ang ila mga sala.
28 Nahanungud sa maayong balita mga kaaway sila tungud sa inyo; apang nahanungud sa pagpili, mga hinigugma sila tungud sa ila mga ginikanan.
29 Kay ang mga dolot kag pagtawag sang Dios indi maliwat.
30 Kay subong nga kamo sa tion nga nagligad mga di-matinumanon sa Dios, apang karon nakaagum sing kalooy bangud sa pagkadi-matinoohon nila:
31 Amo man ini sila karon mga di-matinohoon agud nga paagi sa kalooy nga ginpakita sa inyo kalooy sila man makaagum karon sing kalooy.
32 Kay ginpabayaan sang Dios ang tanan nga tawo sa pagkadimatinu-manon, agud nga malooy sia sa tanan.
33 0 pagkadalum sang kamanggaran kag kaalam kag ihibalo sang Dios! pagkadimatungkad sang iya mga pagh-ukom, kag pagkadimausoy sang iya mga dalanon!
34 Kay sin-o bala ang nakahibalo sang hunahuna sang Ginoo, ukon sin-o bala ang nanginmanuglaygay niya?
35 Kay si sin-o bala ang nakahatag sa iya sing dolot agud nga mabayaran sia?”
36 Kay gikan sa iya, kag paagi sa iya, kag tungud sa iya ang tanan, nga butang; Sa iya ang himaya sa gihapon. Kabay pa.

Ang Pagpakilooy nga Magpahanungud

12 Busa ginapakilooy ko sa inyo, mga kauturan, bangud sang mga kalooy sang Dios, sa pagdolot sang inyo mga lawas subong nga halad nga buhi, balaan, kag kalahamut-an sa Dios, nga amo ang inyo espirituhanon nga pagsimba.
2 Dili kamo magpauyon sa sining kalibutan kondi magbalhin kamo paagi sa pagbag-o sang inyo painoino, agud nga inyo matilawan kon ano ang maayo, kag kalahamut-an, kag himpit, nga kabubut-on sang Dios.

Ang Paggamit sang mga Hiyas nga Espirituhanon

3 Kay paagi, sa bugay nga ginhatag sa akon, nagasiling ako sa tagsa ka tawo nga yara sa inyo, nga dili maghunahuna sang iya kaugalingon sing mataas pa sa dapat niya paghunahunaon, kundi maghuna-huna sing but-anan sono sa talaksan sang pagtoo nga ginbahin sang Dios sa tagsa ka tawo.
4 Kay subong nga may madamu kita nga bahin sa isa ka lawas, kag ang tanan nga bahin indi isa lamang sing hilikuton;
5 Amo man kita, bisan madamu, isa ka lawas kay Cristo, kag ang tagsatagsa kabahin sang isa kag isa.
6 Sa may mga hiyas kita nga nagaka-tuhaytuhay suno sa bugay nga ginhatag sa aton, gamiton naton . sila; kon sa pagpanagna, suno sa talaksan sang aton pagtoo,
7 Kon sa pag-alagad, sa aton pag-alagad; ang nagapanudlo, sa iya pagpanudlo,
8 Ang nagapanglaygay, sa iya pagpanglaygay; ang nagahatag, sa pagkaalwan, ang nagapangulo, magmaukud;ang nagakalooy,magmali-payon.

Mga Katungdanan sa Iban

9 Magdi-salimpapaw ang gugma; kangil-ari ang malaut; magkapyot sing malig-on sa maayo;
10 Sa gugma sang paghiliutud magma-lolo kamo ang isa sa isa; sa kadungganan pasulabihon ang iban;
11 Magmakugihon, magmainit sa Espi-ritu; alagda ang Ginoo;
12 Magkalipay sa inyo paglaum; mag-pailub sa inyo kangitngitan; magpa-dayon sing malig-on sa pangamuyo;
13 Magbulig sa mga kinahanglanon sang mga balaan; magma-abiabihon.
14 Pakamaayoha ang mga nagahi-ngabut sa inyo: magpakamaayo, kag dili magpakalaut sa ila.
15 Magkalipay kaupud sang mga nag-akalipay, maghibi kaupud sang mga nagahibi.
16 Mag-isa sing hunahuna; dili magmatinaastaason, kondi magbuylog sa mga kubus; dili magpakamaalam sa inyo kaugalingon nga hunahuna.
17 Dili magbayad sa bisan kay sin-o sing malaut sang malaut, apang maghimulat sang butang nga dungganon sa atuban-gan sang tanan nga tawo.
18 Kon mahimo, sa masarangan ninyo, magpakighidait sa tanan nga tawo.
19 Dili kamo magtimalus, mga hin-igugma, kondi pabayai ini sa kasingkal sang Dios; kay nasulat na, Akon ang pagtimalus; ako ang magatumbas, naga-siling ang Ginoo.
20 Gani kon ang imo kaaway ginagu-tom, pakaona sia; kon ginauhaw sia, paimna sia; kay sa paghimo mo sini magatumpi ka sing mga bagay sa iya ulo.
21 Dili magpadaug sa malaut, kondi dag-a ang malaut paagi sa maayo.

Pagpasakup sa mga Manugdumala

13 Ang tagsa ka tawo magpasakup sa pagbulut-an nga nagadumala, Kay walay pagbulut-an nga indi gikan sa Dios: kag ang karon nga mga pagbulut-an tinangdoan sang Dios.
2 Busa ang nagabato sa mga pagbulut-an nagasumpung sang pagsolondan sang Dios, kag ang mga nagasumpung maga-baton sing paghukom.
3 Kay ang mga manugdumala indi kahadlukan sa buhat nga maayo, kondi sa malaut. Buut kamo bala nga indi mahadluk sa pagbulut-an? Niyan buhata ang maayo, kag may pagpakamaayo ka gikan sa sini
4 Kay sia alagad sang Dios nga sa imo kaayohan. Apang kon maghimo ka sing malaut, magkahadluk ka; kay wala sia nagadala sang espada sa walay pulus:. alagad sia sang Dios, sa paghikut sang kasingkal sa nagabuhat sing malaut.
5 Busa ang isa kinahanglan magpa-sakup, indi lamang sa paglikaw sang kasingkal sang Dios kondi man tungud sa kaisipan.
6 Kay sa sining kabangdanan nagabayad man kamo sing mga buhis; kay ang mga pagbulut-an mga alagad sang Dios, nga nagaatipan sa sini gid nga butang.
7 Bayari sila tanan sang natungud sa ila: mga buhis sa natungdan sang mga buhis, ang bayad sa balayran; pagtahud sa talahuron; dungug sa bagay pasidunggan.
8 Dili kamo mag-utang bisan kay sin-o luwas sang paghigugmaanay; kay ang nagahigugma sa iya isigkatawo nakatuman sang kasugoan.
9 Sa sini Dili ka magpanglahi Dili ka magpatay, Dili kag magpangawat, Dili ka magsaksi sang di-matuod, dili ka maghamkon, kon may iban pa nga sugo; natingub sa sining polong, Higugmaa ang imo isigkatawo subong sang imo kaugalingon.
10 Ang gugma wala nagabuhat sing malain sa isigkatawo; busa ang gugma amo ang katumanan sang kasugoan.
11 Walay labut sini, nahibaloan ninyo ang takna, nga tion na ini nga inugmata ninyo sa katologon Kay karon ang kaluwasan labing malapit na sa aton sang sa pagsugud ta sa pagtoo.
12 Ang kagab-ihon manugtaliwan na, malapit na ang adlaw; Niyan isikway ta ang mga buhat sang kadudulman, kag isuklub ang hinganib sang kapawa
13 Maggawi kita sing nagakaigo, subong nga sa adlaw, indi sa magansal nga kinalipay kag paghinobog, indi sa patuyang kag kalaw-ayan indi sa inaway kag kahisa.
14 Kondi isuklub ninyo si Ginoong Jesu-Cristo, kag dili kamo magpanigana nga sa unud, sa pagtuman sang mga kailig-bon sini.

Ang Mga Maluya sa Pagtoo

14 Batona ninyo ang tawong maluya sa pagtoo, apang indi sa may pangdu-haduha nga pagpinuyasay.
2 Ang isa nagatoo nga makakaon sia sang bisan anong butang; samtang ang maluyang tao, nagakaon sing mga utan lamang.
3 Ang nagakaon indi magtamay sa wala nagakaon; kag ang wala nagakaon indi maghukom sa nagakaon, kay nabaton sia sang Dios.
4 Sin-o ka bala nga nagahukom sang alagad sang isa? Sa iya kaugalingon nga agalon nagatindug ukon nagakapukan sia. Kag, patindugon sia; kay ang Ginoo may gahum sa pagpatindug sa iya.
5 Ang isa ka tawo nagakabig sang isa ka adlaw nga labaw sa isa; samtang ang isa nagakabig sing alangay sang tanan nga adlaw. Ang tagsa ka tawo maglig-on sing bug-os sa iya kaugalingon nga hunahuna.
6 Ang nagapakamahal sang adlaw, nagapakamahal sini sa Ginoo; ang wala nagapakamahal sang adlaw, wala naga-pasulabi sini sa Ginoo. Ang nagakaon nagahatag pasalamat sa Dios; samtang ang wala nagakaon, sa kadungganan sang Ginoo, kag nagapasalamat sa Dios.
7 Walay bisan sin-o sa aton nga naga-kabuhi sa iya kaugalingon, kag walay bisan sin-o nga nagakapatay sa iya kaugalingon.
8 Kon kita nagakabuhi kita sa Ginoo; kag kon kita nagakamatay, nagakamatay kita sa Ginoo; gani niyan, bisan kita nagakabuhi ukon nagakamatay, iya kita sang Ginoo.
9 Kay sa sining katuyuan napatay si Cristo, kag nabuhi liwat agud nga mangin-Ginoo sia sang mga patay kag sang mga buhi.
10 Ngaa bala nagahukom ka sa imo utod? Ukon ikaw, ngaa bala nagatamay ka sang imo utod? kay tanan kita maga-atubang sa Lingkuran nga Hukmanan ni Cristo;
11 Kay nasulat na, “Sa nagakabuhi ako, nagsiling ang Ginoo, magapilo ang tagsa ka tuhod sa akon, kag ang tagsa ka dila magadayaw sa Dios.”
12 Gani ang tagsatagsa sa aton maga-hatag sing husay sang iya kaugalingon sa Dios.
13 Niyan indi na kita maghinukma-nay; kondi maghukom amo sini nga indi gid magbutang sing kasandaran ukon kasablagan sa dalanon sang iya utud.
14 Nakahibalo ako, kag natalupangdan sa kay Ginoong Jesus, nga walay bisan anong butang nga dimatinlo sa iya kaugalingon: kondi dimatinlo ini sa kay sin-o nga nagahunahuna, nga ini dimatinlo.
15 Kon bangud sang imo ginakaon ang imo utud ginasub-an, wala ka na naga-gawi sa gugma. Dili mo paglaglagon bangud sa imo ginakaon, sia nga tungud sa iya napatay si Cristo.
16 Gani dili pag-ipahimalaut ang inyo maayo:
17 Kay ang ginharian sang Dios indi pagkaon kag pag-inum; kondi pagkama-tarung kag paghidait, kag kalipay sa Espiritu Santo;
18 Ang nagaalagad sing subong kay Cristo kalahamut-an, sa Dios, kag gina-pakamaayo sang mga tawo.
19 Niyan sondon ta ang nagahimo nga sa paghidait, kag sa pagpalig-on sa isa kag isa.
20 Dili paglaglaga, tungud sa pagkaon, ang buhat sang Dios. Ang tanan nga butang matuud matinlo; apang malaut sa tawo nga nagapasandad bangud sa iya ginakaon;
21 Maayo nga indi magkaon sing unud ukon mag-inum sing alak, ukon mag-himo sing bisan ano nga nagapasandad sa imo utud, ukon nagapasaklaw, ukon nagapaluya.
22 May yara ka bala nga pagtoo? Tipigi sa tunga sang imo kaugalingon kag sang Dios; malipayon ang wala nagahukom sa iya kaugalingon sa sina nga iya ginapakamaayo.
23 Apang ang nagaduhaduha ginata-gudilian, kon magkaon sia, bangud nga nagakaon sia nga indi gikan sa pagtoo; kay ang bisan ano nga indi gikan sa pagtoo sala.

15 Kita nga mabakud dapat magdala sang mga kaluyahon sang mga maluya, kag dili magpahamuut sa aton kaugalingon;
2 Ang tagsa sa aton magpahamuot sa iya isigkatawo sa maayo, sa pagpalig-on sa iya.
3 Kay si Cristo wala magpahamuot sa iya kaugalingon; kondi, suno sa nasulat na, “Ang mga pasipala sang mga nag-pasipala sa imo nagtupa sa akon.”
4 Kay ang bisan ano nga nasulat sadto anay ginsulat sa pagtudlo sa aton, agud nga paagi sa pagkalig-on kag pagpa-bakud sang mga kasulatan may paglaum kita.
5 Ang Dios sang pagkalig-on kag pag-kabakud magtugut sa inyo nga mangin-isa kamo sing hunahuna sa isa kag isa, suno kay Cristo Jesus;
6 Agud nga sa tingub mahimaya ninyo sa isa ka tingug ang Dios, kag Amay sang aton Ginoong Jesu-Cristo.

Ang Maayong Balita sa mga Gentil

7 Busa magbinatonay kamo, subong nga si Cristo man nagbaton sa inyo, nga sa himaya sang Dios.
8 Kay nagasiling ako sa inyo nga si Jesu-Cristo nahimo nga alagad sa nacircuncidar sa pagpakita sang pagkamaminatud-on sang Dios, agud nga mapamatud-an niya ang mga saad sa mga patriarca;
9 Kag agud nga ang mga Gentil maghimaya sa Dios tungud sang iya kalooy. Subong sang nasulat na, “Busa magadayaw ako sa imo sa tunga sang mga Gentil, kag magaamba sa imo ngalan
10 kag liwat ginasiling, Magkalipay, kamo nga mga Gentil, kaupud sang iya katawohan”
11 kag liwat, Dayawa ang Ginoo, tanan nga Gentil; kag magdayaw, ang tanan nga katawohan sa iya.
12 kag liwat, si Isaias nagsiling, Magalutaw ang gamut ni Jese, sia nga nagatindug sa paggahum sa mga Gentil; sa iya ang mga Gentil magalaum.
13 Karon ang Dios sang paglaum mag-puno sa inyo sing bug-os nga kalipay kag paghidait sa pagtoo, agud nga magbu-gana kamo sa paglaum sa gahum sang Espiritu Santo.
14 Ako nagakilala, mga kauturan nga kamo gid napun-an sang pagkaayo, napunan sang bug-os nga ihibalo, kag sarang sa paglinaygayay.
15 Apang nagasulat ako sa inyo sing may kaisug sa pagpahanumdom sa inyo, bangud sang bugay nga ginhatag sa akon sang Dios,
16 Nga mangin-alagad ako ni Jesu-Cristo sa mga Gentil, sa pag-alagdan sang maayong balita sang Dios, agud nga ang paghalad sang mga Gentil manginkalahamut-an, nga ginpaka-balaan sang Espiritu Santo.
17 Niyan sa kay Cristo Jesus may akon ako nga pagpabugal sang akon buloha-ton nahanungod sa Dios.
18 Kay indi ako magpangahas sa pag-hambal sang bisan ano luwas sadto nga nahimo ni Cristo paagi sa akon nga sa pagpatuman sang mga Gentil, paagi sa pulong kag buhat,
19 Sa gahum sang mga tanda kag kalatingalahan, sa gahum sang Espiritu Santo; sa bagay nga kutub sa Jerusalem, kag sa palibut tubtob sa Ilirico, nawali ko sing bug-os ang maayong balita ni Cristo,
20 Sa amo ginahimo ko nga akon katuyoan ang pagwali sang maayong balita, indi sa diin si Cristo nahingadlan na, agud nga indi ako magtukod sa ibabaw sang sadsaran sang iban;
21 Apang subong sang nasulat na, Sila nga wala maabuti sang maayong balita, nahanungod sa iya makakita; kag mga wala makabati makaha-ngup.

Si Pablo Nagabuko sa Pagduaw sa Roma

22 Amo ini ang kabangdanan nga sa masunson nasablagan ako sa pagkari sa inyo.
23 Apang karon, sanglit nga wala na ako sing duog nga pangabudlayan, sa sining kadutaan, kag sanglit nga nagahandum ako sa pagkari sa inyo sa sining madamu nga tuig;
24 nagalaum ako sa pagpakigkita sa inyo sa akon pag-agi pakadto sa Espanya, kag pagpatigayonon ako ninyo sa akon pagpakadto didto, kon nakapangalipay na ako sing malip-ot kaupod ninyo.
25 Apang karon, nagapakadto ako sa Jerusalem nga sa pag-alagad sa mga balaan.
26 Kay nahamut-an sang Macedonia kag Acaya ang pag-amut tungud sa mga imol sa mga balaan sa Jerusalem;
27 Nahamut-an nila ang paghimo sini; kag sila sa pagkamatuod nangin-umalambit sang mga kabulahanan nila nga espirituhanon, dapat man sila mag-alagad sa ila sa mga kabulahanan nga lawasnon.
28 Busa kon matapos ko ini, kag mahatag sa ila ang natipon, mag-agi ako dira sa inyo pa Espanya;
29 kag ako nagpat-od nga kon mag-abot ako sa inyo, maga-abot ako sa kabug-osan sang pagpakamaayo sang maayong balita ni Cristo.
30 Ginapakilooy ko sa inyo, mga kauturan, bangud sa aton Ginoong Jesu-Cristo, kag bangud sa gugma sang Espiritu, nga magpanikasug kamo sing tingub kaupud nakon sa inyo mga pangamuyo sa Dios tungud sa akon;
31 agud nga maluwas ako sa mga dimatinoohon sa Judea, kag ang akon pagpanghikot tungod sa Jerusalem mahamut-an sa mga balaan,
32 agud nga magakara ako sa inyo sa kalipay paagi sa kabubut-on sang Dios, kag makapahuway kaupud ninyo.
33 Ang Dios sang paghidait manginkau-pod ninyo nga tanan. Kabay pa.

Kaugalingon nga mga Pag-abiabi

l6 Ginapakilala ko sa inyo ang aton utod nga babayi nga si Febe, nga alagad sang Iglesia sa Cencreas;
2 Nga batonon ninyo sia sa Ginoo, nga nagakaigo sa mga balaan, kag nga inyo sia buligan sa bisan ano nga may kinahanglan sia sa inyo; kay sia gid mabinuligon sa madamu, kag sa akon kaugalingon man.
3 Abiabiha ninyo si Priscilla kag si Aquila, nga akon mga masigkama-nugpangabudlay kay Cristo Jesus;
4 Nga tungod sa akon kabuhi ginpaka-talagman nila ang ila kaugalingon nga kabuhi, kag indi lamang ako ang na-gapasalamat sa ila kondi man ang tanan nga Iglesia sang mga Gentil;
5 Abiabiha man ang Iglesia nga yara sa ila balay. Abiabiha ang akon hinigugma nga si lpeneto, nga amo ang nahauna nga pinaliso sa Acaya kay Cristo.
6 Abiabiha si Maria, nga nagpanga-budlay sing madamo sa aton.
7Abiabiha si Andronico kag si Junia, nga akon mga himata, kag mga masig-kabinilanggo ko, bantog sila nga mga tawo sa mga pinadala, nga sila man kay Cristo una sa akon.
8 Abiabiha si Amplias, nga hinigugma ko sa Ginoo.
9 Abiabiha si Urbano, nga aton masig-kamanugpangabudlay kay Cristo, kag ang akon hinigugma nga si Staquis.
10 Abiabiha si Apeles, nga kalahamutan kay Cristo. Abiabiha ang mga sa panimalay ni Aristunulo.
11 Abiabiha si Herodion nga akon himata. Abiabiha ang mga sa panimalay ni Narciso, nga yara sa Ginoo.
12 Abiabiha si Trifena kag si Trifosa, nga nagapangabudlay sa Ginoo. Abiabiha ang hinigugma nga si Persida, nga nagpangabudlay sing daku sa Ginoo.
13 Abiabiha si Rufo nga pinili sa Ginoo, kag ang iya iloy kag akon.
14 Abiabiha si Asincrito, Si Flegonte, Si Hermes, Si Patrobas, Si Hermas kag ang mga kauturan nga kaupud nila.
15 Abiabiha Si Filologo, Si Julia, Si Nereo, kag ang iya utod nga babayi, kag Si Olimpas, kag ang tanan nga balaan nga kaupud nila.
16 Mag-abiabihay kamo nga may balaan nga halok. Nagaabiabi sa inyo ang tanan nga Iglesia ni Cristo.
17 Ginapakilooy ko sa inyo, mga kauturan, tanda-i ninyo ang mga gina-kabangdanan sang pagbinahinbahin kag mga kabudlayan; batok sa pagtolon-an nga inyo naton-an; magpahilayo kamo sa ila.
18 Kay ang mga subong wala naga-alagad sa aton Ginoong Jesu Cristo, kondi sa ila tiyan, kag paagi sa ila matanlas kag matahum nga hambal ginalimbongan nila ang mga tagiposoon sang mga bunayag.
19 Kay ang inyo pagkamatinumanon naglapnag sa tanan nga tawo, gani nagakalipay ako sa inyo, kag buut ko nga magmaalam kamo sa maayo, kag mag-walay daya sa malaut;
20 Niyan ang Dios sang paghidait magdugmok sa madali kay Satanas sa idalum sang inyo mga tiil. Ang bugay sang aton Ginoong Jesu-Cristo mangin-kaupud ninyo.
21 Nagaabiabi sa inyo Si Timoteo, nga akon masigka-manugpangabudlay; amo man Si Lucio kag Si Jason kag Si Sosipater, nga akon mga himata,
22 Ako Si Tercio, nga nagasulat sining sulat, naga-abiabi sa inyo sa Ginoo.
23 Nagaabiabi sa inyo Si Cayo, nga akon tagbalay kag sang bug-os nga Iglesia. Nagaabiabi sa inyo Si Erasto, nga tulugyanan sang cuarta sang banwa, kag ang utod nga si Cuarto.
24 Ang bugay sang aton Ginoong Jesu-Cristo manginkaupud ninyo tanan. Kabay pa.

Kahingapusan nga Pagdayaw sa Dios

25 Karon sa iya nga sarang sa pagpalig-on sa inyo suno sa akon maayong balita kag sa pagwali nahanu-ngod kay Jesu-Cristo, suno sa bugna sang tinago, nga gintipigan sing hipus sa malawig nga mga katuigan halin sa ginsuguran sang kalibutan.
26 Apang karon ginapahayag kag paagi sa mga kasulatan sang mga manalagna, suno sa sugo sang Dios nga walay katapusan, ginpakilala sa tanan nga kapungsuran nga sa pagtuman sang pagtoo:
27 Sa Dios lamang nga maalam paagi kay Jesu-Cristo, sa iya ang himaya sa gihapon! Kabay pa.